TPA LS XV salės futbolo turnyras

**Pradžia:**  2018 m. kovo 10 d.

**Pabaiga:** 2018 m. kovo 10 d.

**Vieta:**  Molėtų rajono kūno kultūros ir sporto centro sporto salė (Ąžuolų g. 10, Molėtai).

**Organizatorius**: TPA LS ir TPA LS Viešojo saugumo tarnybos poskyris.

 **2018 m. kovo 10 d. (šeštadienis) 8.30–17.00 val., adresu** Ąžuolų g. 10, Molėtai, vyks TPA LS XV salės futbolo turnyras (toliau – Futbolo turnyras).

 Ten pat vyks ir Futbolo turnyro atidarymas.

Futbolo turnyro uždarymo ceremonijos vieta bus patikslinta vėliau.

**TARPTAUTINĖS POLICIJOS ASOCIACIJOS LIETUVOS SKYRIAUS**

**XV SALĖS FUTBOLO TURNYRO**

**NUOSTATAI**

**Tikslai**

Šio renginio tikslas - siekti populiarinti aktyvaus sporto formas, propaguoti sveiką ir aktyvų gyvenimo būdą, skatinti vidaus tarnybos sistemos pareigūnų, TPA LS narių tarpusavio bendradarbiavimą bei tęsti susiformavusias tradicijas tarp TPA LS poskyrių narių.

**Dalyviai**

Turnyre dalyvauja TPA LS poskyrių komandos, kurias sudaro to poskyrio TPA nariai ir ne daugiau nei 2 miesto, kuriame yra poskyris, Vidaus reikalų ministerijos statutinių įstaigų pareigūnai. Pažeidusi šiuos reikalavimus komanda diskvalifikuojama ir laimėta vieta anuliuojama, o iškovoti prizai grąžinami sekretoriatui. Komandos žaidėjai turi turėti vienodos spalvos aprangą. Paraiškoje galima registruoti ne daugiau kaip 10 žaidėjų. Į komandos sudėtį įeina 10 žaidėjų ir treneris. **Turnyre taip pat gali dalyvauti TPA poskyrio statuso neturinti komanda ar kita svečių teisėmis dalyvaujanti komanda ( priklausomai nuo komandų skaičiaus).**

**Paraiškos**

Vardinės paraiškos atsiunčiamos **iki kovo 5 dienos** elektroniniu paštu adresu: vstasociacija@gmail.com.Paraiškose turi būti nurodyti šie duomenys: TPA LS poskyrio komanda, žaidėjo vardas, pavardė, gimimo metai, TPA pažymėjimo (ne TPA LS nariai - tarnybinio pažymėjimo) numeris. Paraiškoje taip pat nurodomas komandos kapitonas ir komandos vadovas (kontaktinis asmuo). Antrą paraiškos egzempliorių būtina turėti prieš turnyrą, kartu su komandos dalyvių TPA pažymėjimais  (ne TPA LS nariai - tarnybiniais pažymėjimais)**.**

Komandos (TPA LS poskyrių), pageidaujančios dalyvauti turnyre, iki **2018 m. kovo 5 d. turi būti pervedusios 50 EUR starto mokestį į TPA LS Viešojo saugumo tarnybos poskyrio sąskaitą Nr. LT212140030001294413, juridinio asmens kodas 301675231.** Nesumokėjus starto mokesčio komandos netenka teisės dalyvauti turnyre. Turnyre dalyvauja ne daugiau kaip 10 komandų (pirmosios dešimt paraiškas pateikusios komandos).

Komandos pačios atsako už savo narių medicininį aptarnavimą, turnyre dalyvauja savo lėšomis.

**Taisyklės**

Aikštėje žaidžia 4 žaidėjai ir vartininkas. Žaidėjai keičiasi už aikštės šoninių linijų prie vidurio. Planuojamas rungtynių laikas – vienas kėlinys po 10 min., pusfinalių ir finalų po 13 min., komandoms suteikiama 1 min. pertrauka per rungtynes. Kampiniai keliami. Užribis išmušamas kojomis nuo aikštės ribų linijos. Kamuoliui atsitrenkus į lubas, jis atiduodamas priešininko komandai ir išsimušamas užribis. Kampinio, užribio, laisvo ar baudos smūgio metu priešininkų žaidėjas privalo atsitraukti nuo kamuolio ne mažiau kaip 5 metrus. Rungtynių laikas nestabdomas. Žaidėjams gali būti parodoma geltona ir /arba raudona kortelės. Jeigu žaidėjui tų pačių rungtynių metu parodomos 2 geltonos kortelės, tada automatiškai jam rodoma raudona kortelė ir jis privalo praleisti šias varžybas. Žaidėjai šalinami 2 min. ir jiems parodoma geltona kortelė šiais atvejais:

kai aikštelėje vienu metu žaidžia daugiau žaidėjų negu numatyta nuostatuose ( baudžiami paskutiniai į aikštę įėję žaidėjai);

už kamuolio stabdymą neleistinu būdu ( „padkatą“, nepateisinamą kamuolio laikymą rankose, tyčinį kamuolio nuspyrimą į sieną ar tolyn po teisėjo švilpuko, nesitraukimą nuo kamuolio to pareikalavus teisėjui ir pan. );

už netechnišką ir šiurkštų žaidimą (tyčinį smūgį į žaidėją, šiurkščią pražangą ir pan.);

už nesportišką elgesį (tyčinį smūgį į žaidėją, žodžius, įžeidžiančius priešininkų komandos narį, teisėją ir t.t.).

Gavęs geltoną kortelę ir 2 min. pašalintas žaidėjas į aikštelę gali grįžti tik pasibaigus bausmės laikui ir leidus teisėjui arba po praleisto ar įmušto įvarčio. Gavęs raudoną kortelę ir iš varžybų pašalintas žaidėjas negali žaisti tose varžybose. Kitas tos pačios komandos žaidėjas į aikštę gali įeiti tik po 2 minučių leidus teisėjui arba jo atstovaujamai komandai praleidus ar įmušus įvartį.

Už nesportišką žaidimą ar elgesį žaidėjas gali būti šalinamas ir iki rungtynių ar net iki turnyro pabaigos, tai sprendžia turnyro organizatoriai.

Prasižengus vartininko aikštelėje ar sužaidus ranka skiriamas 6 m. baudinys.

Vartininkas kamuolį į žaidimą įveda tik ranka, jis gali mesti kamuolį per visą aikštelę. Įvedęs kamuolį į žaidimą, vartininkas negali dar kartą liesti kamuolio kol kamuolys nekirto vidurio linijos arba priešininkų komanda nebuvo jo užvaldžiusi ar nukreipusi į užribį. Už papildomą vartininko kamuolio lietimą nusižengusi komanda baudžiama laisvu smūgiu iš pažeidimo padarymo vietos bet ne arčiau kaip 6 metrai iki pažeidusiųjų vartų.

Varžybų organizatoriai dėl varžybų taisyklių papildymo ar pakeitimo praneša komandoms atvykus į turnyrą.

Esant neaptartoms nuostatoms, teisėjai vadovaujamasi tarptautinėmis salės futbolo taisyklėmis.

**Varžybų vykdymo sistema**

Planuojama, kad bus sudaryti du pogrupiai po 5 komandas ir nustatomos dvi aukščiausias vietas grupėse užėmusių komandų pusfinalių poros. 1-ojo pogrupio pirmąją vietą užėmusi komanda žaidžia su antrąją vietą užėmusią 2-ojo pogrupio komanda, o 2-ojo pogrupio pirmąją vietą užėmusi komanda žaidžia su antrąją vietą užėmusią 1-ojo pogrupio komanda. Pusfinalio nugalėtojai kovoja dėl 1 ir 2 vietų, o pusfinalius pralaimėjusios komandos – dėl 3-4 vietų. Kitos komandos žaidžia tarpusavyje su tą pačią vietą kitame pogrupyje užėmusia komanda. (Priklausomai nuo komandų skaičiaus). Varžybų vykdymo sistema gali būti keičiami paaiškėjus galutiniam turnyre dalyvaujančių komandų skaičiui.

Jeigu dvi ar daugiau komandų surenka vienodai taškų, vieta pogrupio lentelėje nustatoma pagal tarpusavio rungtynių rezultatus. Jei šie rodikliai vienodi, tai vietą lemia :

1. didesnis pergalių skaičius;
2. bendras įmuštų, praleistų įvarčių skaičius;
3. didesnis įmuštų įvarčių skaičius;
4. burtai.
5. Už pergalę skiriami 3 taškai, už lygiąsias 1 taškas, už pralaimėjimą 0 taškų.

**Apdovanojimas**

Komanda, iškovojusi pirmą vietą, apdovanojama Laimėtojo taure, diplomu ir medaliais. Prizines (2 ir 3) vietas iškovojusios komandos apdovanojamos taurėmis, medaliais ir diplomais. Geriausi žaidėjai apdovanojami diplomais bei atminimo dovanomis. Futbolo turnyras, prizininkų bei geriausių žaidėjų apdovanojimai finansuojami iš dalyvių surinktų starto mokesčių, TPA LS ir TPA LS Viešojo saugumo tarnybos poskyrio skirtų lėšų.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_